作者：牟巘
词牌/韵律：贺新郎

paragraphs: 云拥油幢碧。
眷蓬莱、宿缘一纪，竟须公出。
上界清高仙地位。
耿耿为民还切。
此自是、平生愿力。
雨后新飙凉如濯，喜湖山、千里皆生色。
便乘此，问阊阖。
殷勤好与摩铜狄。
炯精神、依然未老，鹤标龟息。
造物生贤非无意，偏近中元时节。
试记取、平园莱国。
况有盘洲当家样，酉年秋、拾级升枢极。
继盛事，看今日。